open-index/open-wikipedia-markdown huggingface dataset:
Μεμί Μεσσηνίας

Το **Μεμί**, αναφερόμενο συχνά και ως **Μιμί**, είναι οικισμός κοντά στην Κυπαρισσία και υπάγεται διοικητικά στον Δήμο Τριφυλίας, του Νομού Μεσσηνίας.

## Τοποθεσία
Το *Μεμί* βρίσκεται περίπου 4 χιλιόμετρα προς τα βόρεια της Κυπαρισσίας σε υψόμετρο 22 μέτρα και απέχει περίπου 1,5 χιλιόμετρο από τις ακτές του Ιονίου Πελάγους. Ο οικισμός βρίσκεται κοντά στην οδό που ενώνει την Κυπαρισσία με την Ζαχάρω και τον Πύργο της Ηλείας και απέχει επίσης περίπου 2,5 χιλιόμετρα από το Καλό Νερό, το οποίο βρίσκεται βορειότερα του Μεμιού.
 
## Ιστορία
Το *Μεμί* προσαρτήθηκε στην *Κοινότητα Κυπαρισσίας* το 1971, ως το 1997, όταν τότε, στα πλαίσια των αλλαγών που έγιναν στη τοπική αυτοδιοίκηση, μέσω του σχεδίου «Καποδίστριας», υπήχθη στον κατηργημένο Δήμο Κυπαρισσίας, ως το 2010. Από το 2011, μετά τις νέες αλλαγές του σχεδίου «Καλλικράτης» ανήκει πλέον στον νέο Δήμο Τριφυλίας.  Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας.

## Κάτοικοι
Ο οικισμός, με βάση την απογραφή του 2011, έχει 206 μόνιμους κατοίκους, οι οποίοι απασχολούνται κυρίως σε διάφορες αγροτικές εργασίες, καθώς η περιοχή του οικισμού έχει ελαιώνες και θερμοκήπια.

## Κτίρια – αξιοθέατα
Στο χωριό εκτός από τα σπίτια υπάρχουν ταβέρνα και καφενείο. Η περιοχή του χωριού τα τελευταία χρόνια έχει αναπτυχθεί οικιστικά κυρίως λόγω της προσέγγισης με την πόλη της Κυπαρισσίας και πλησίον της εθνικής οδού, στο ύψος του χωριού, υπάρχουν δύο σούπερ μάρκετ, τα οποία εξυπηρετούν και τους κατοίκους της Κυπαρισσίας. Σε κοντινή απόσταση είναι και ο γειτονικός οικισμός του *Καλού Νερού*, ο οποίος διαθέτει καταστήματα που εξυπηρετούν τις ανάγκες των κατοίκων του χωριού. Το Μεμί έχει κοντινές παραλίες για μπάνιο, με πιο γνωστή από αυτές την *Παραλία Μεμί*. Οι παραλίες αυτές αποτελούν σημαντικό βιότοπο για τη θαλάσσια χελώνα Καρέτα-Καρέτα, καθώς ο Κυπαρισσιακός κόλπος φιλοξενεί πολλές φωλιές του είδους αυτού της οικογένειας των χελωνιίδων, το οποίο τελεί υπό εξαφάνιση και προστατεύεται από τη Διεθνή Ένωση για τη Διατήρηση της Φύσης (IUCN).

## Παραλία Μεμί
Κοντά στον οικισμό βρίσκεται η *Παραλία του Μεμιού*, της οποίας η ακτή αποτελείται από χρυσή άμμο. Η παραλία αυτή βρίσκεται σε απόσταση 4 περίπου χιλιόμετρα βορειότερα από την πόλη της Κυπαρισσίας και θεωρείται από τους κατοίκους της ευρύτερης περιοχής, ως μια καλή επιλογή για επισκέπτες οι οποίοι θέλουν να κολυμπήσουν σε πεντακάθαρα νερά και να απολαύσουν, με ελεύθερη παραμονή ή με οργανωμένη υποδοχή μια από τις παραλίες στα βορειοδυτικά του νομού. Στην παραλία υπάρχει ήπια μορφή τουριστικής υποδομής που περιλαμβάνει ξαπλώστρες, ομπρέλες, γήπεδα μπιτς βόλεϊ, ποδοσφαίρου, ντους, αποδυτήρια και χώρο στάθμευσης.

## Δείτε επίσης
* Κυπαρισσία
* Δήμος Τριφυλίας
* Διοικητική διαίρεση Περιφερειακής Ενότητας Μεσσηνίας
* Διοικητική διαίρεση νομού Μεσσηνίας
* πρώην Δήμος Κυπαρισσίας

## Παραπομπές


## Εξωτερικοί σύνδεσμοι
* Δήμος Τριφυλίας , από την ιστοσελίδα: www.dimostrifylias.gr του Δήμου Τριφυλίας.

Κατηγορία:Χωριά της περιφερειακής ενότητας Μεσσηνίας
Κατηγορία:Δήμος Τριφυλίας
Σπρέε

Ο **Σπρέε ή Σπρέας** (, ) είναι ποταμός που διαρρέει περιοχές της κεντρικής Γερμανίας και της Τσεχίας. Συγκεκριμένα, πηγάζει από την τσέχικη περιφέρεια Ούστι ναντ Λάμπεμ (*Ústí nad Labem*) και διασχίζει τα γερμανικά ομόσπονδα κρατίδια της Σαξωνίας, του Βρανδεμβούργου και το Βερολίνο. Εκεί, ενώνεται με τον ποταμό Χάβελ. Το συνολικό μήκος της ροής του Σπρέε είναι περίπου 400 χιλιόμετρα.

Οι πηγές του εντοπίζονται στη λοφοσειρά της Λουσετίας ή Λάουζιτς (Lausitzer Bergland) στα τσεχογερμανικά σύνορα. Ο ποταμός διαρρέει την παλιά πόλη του Μπάουτσεν (Bautzen/Budyšin) και την Άνω Λουσετία. Βορειότερα στην πορεία του, εισέρχεται στην περιοχή του Σπρέεβαλντ, μια μεγάλη έκταση υγροτόπων στην Κάτω Λουσετία, και περνάει από την πόλη Κότμπουτς (Cottbus). Στη συνέχεια διασχίζει το μεγαλύτερο μέρος της πόλης του Βερολίνου και ενώνεται με τον ποταμό Χάβελ στην περιοχή του Σπάνταου, στο βορειοδυτικό τμήμα της πόλης.

Το όνομα του ποταμού Σπρέε καταγράφεται ως Σπρέβα, από το αρχαίο γερμανικό ρήμα *sprewen* (συγχ. *sprühen*), που σημαίνει ψεκάζω με νερό. Οι κάτοικοι των παρόχθιων περιοχών του ποταμού αποκαλούνται ακόμα και σήμερα Σπρέεβανερς.

Στην πορεία του προς τον Χάβελ ο Σπρέε διασχίζει με τη σειρά τις πόλεις Μπάουτσεν, Σπρέμμπεργκ, Κότμπους, Λύμπεναου, Λύμπεν, Φυρστενβάλντε και το Βερολίνο, ενώ έχει δώσει το όνομά του σε δύο γερμανικές δημοτικές περιφέρειες, τη Σπρέε-Νάισε και την Όντερ-Σπρέε.

## Εξωτερικοί σύνδεσμοι

* Berlin Referendum Animation 
* Panorama Spree 

Κατηγορία:Γεωγραφία του Βερολίνου
Κατηγορία:Γεωγραφία της Σαξονίας
Κατηγορία:Ποταμοί του Βρανδεμβούργου
Κατηγορία:Ποταμοί της Τσεχίας
Κόμμα Προοδευτικών

Το **Κόμμα Προοδευτικών** ήταν ελληνικό δεξιό πολιτικό κόμμα, με ιδρυτή και πρόεδρο τον Σπύρο Μαρκεζίνη.

## Ιστορικό
Το Κόμμα Προοδευτικών ιδρύθηκε στις 3 Φεβρουαρίου 1955. Είχε προηγηθεί η διαφωνία του Μαρκεζίνη με τον πρωθυπουργό Αλέξανδρο Παπάγο και η αποχώρησή του από το κυβερνών κόμμα του Ελληνικού Συναγερμού. Αρχικώς, κατάφερε να πάρει μαζί του και άλλους 22 βουλευτές του Συναγερμού, ενώ μέχρι τη λήξη της κοινοβουλευτικής περιόδου η δύναμη της κοινοβουλευτικής ομάδας του κόμματος είχε φτάσει τους 30 βουλευτές.

Το κόμμα κατέβηκε αυτόνομα για πρώτη φορά στις εκλογές του 1956. Όμως με ποσοστό 2,22% δεν κατάφερε να εξασφαλίσει καμία έδρα. Στις εκλογές του 1958 συμμετείχε σε συνασπισμό κομμάτων με την ονομασία *[[Προοδευτική Αγροτική Δημοκρατική Ένωσις]]*, εξασφαλίζοντας 2 έδρες (από το σύνολο των 10 που κέρδισε ο συνασπισμός).

Στις εκλογές του 1961 κατέβηκε σε κοινό ψηφοδέλτιο με την Ένωση Κέντρου του Γεωργίου Παπανδρέου, εξασφαλίζοντας 14 έδρες από το σύνολο των 100 που κέρδισε η παράταξη, ενώ κατήλθε αυτόνομα στις εκλογές του 1963 (3,73% και 2 έδρες).

Τελευταία προδικτατορική εμφάνιση του κόμματος ήταν στις εκλογές του 1964, όπου τη φορά αυτή κατήλθε σε κοινό ψηφοδέλτιο με την ΕΡΕ του Παναγιώτη Κανελλόπουλου, κερδίζοντας 8 έδρες από τις συνολικά 107 που κέρδισε η παράταξη. Την περίοδο της χούντας η λειτουργία του ανεστάλη, όπως άλλωστε και όλων των κομμάτων.

Ο Σπύρος Μαρκεζίνης επανίδρυσε το κόμμα στις 9 Απριλίου 1979. Σκοπός του κόμματος ήταν η σταθερότητα δομών μέσα από τη λήψη ορισμένων τότε προοδευτικών μέτρων κυρίως στην εξωτερική πολιτική (αποδέσμευση από την υπερκυριαρχία των ΗΠΑ, ένταξη στην ΕΟΚ, καλές σχέσεις με τις ανατολικές χώρες και την Τουρκία), στο περιβάλλον και στην κοινωνική προστασία (έλεγχος αλλά όχι κρατικοποίηση της υγείας).

Έχοντας συσπειρώσει το μεγαλύτερο κομμάτι του εθνικιστικού χώρου, μετείχε στις βουλευτικές εκλογές (1,69% και καμία έδρα) καθώς και τις ευρωεκλογές του 1981 (1,96% και μία έδρα). Τελευταία παρουσία του Κόμματος Προοδευτικών ήταν στις ευρωεκλογές του 1984, όπου όμως το εξαιρετικά χαμηλό ποσοστό (0,17%) σήμανε και το τέλος του στο πολιτικό σκηνικό. Ορισμένα στελέχη του πέρασαν στην Εθνική Πολιτική Ένωση, άλλοι αποπειράθηκαν να ιδρύσουν νέους φορείς και άλλοι ιδιώτευσαν.

## Αποτελέσματα εκλογών
### Βουλή των Ελλήνων

### Ευρωπαϊκό Κοινοβούλιο

## Παραπομπές
Καβοφονιάς

Με την ονομασία **καβοφονιάς** ή **κάβο-φονιάς** που είναι σύνθετη λέξη *κάβος* (=ακρωτήριο) + *φονιάς* (δολοφόνος), ονομάζονται επίσημα ή και ανεπίσημα διάφορα ακρωτήρια λογω των κινδύνων που εγκυμονεί η εγγύτατη προσέγγισή τους από επικίνδυνα αβαθή ή υφάλους που τα περιβάλλουν ή από την άγρια όψη τους σε διάφορες καιρικές συνθήκες, όπου και δικαιολογημένη η ονομασία τους. 

Σημαντικότερα ακρωτήρια μ΄ αυτή την ονομασία είναι:
* ο **Καβοφονιάς (Λαυρεωτικής)**, , βρίσκεται ΒΑ. του Σουνίου, επί της Λαυρεωτικής ακτής, στη νότια είσοδο του δυτικού στενού Μακρονήσου και φέρει φανό. Οι ντόπιοι το αποκαλούν και "*κάβο του Πασά*", ή "*κάβο-Πασά*". Από την άκρα αυτή ελέγχεται όλο το στενό της Μακρονήσου όπου και το μικρότερο εύρος του. Την περίοδο που η Μακρόνησος ήταν τόπος εκτοπισμού και εξορίας στην άκρα αυτή υπήρχε φυλάκιο της τότε Χωροφυλακής που με προβολείς έλεγχε τη νύκτα το στενό. Κατά πληροφορίες παλαιών κατοίκων εκεί είχαν πυροβοληθεί 3 - 4 εκτοπισμένοι όταν προσπάθησαν κατά καιρούς να δραπετεύσουν κολυμπώντας.  
* ο **Καβοφονιάς (Ευβοϊκού)** (Νότιου Ευβοϊκού), επί της Εύβοιας, , όπου προ αυτού υφίσταται και ομώνυμη νησίδα. Στο ακρωτήριο αυτό παρατηρούνται έντονα τα διάφορα φαινόμενα κατάστασης θαλάσσης, απ΄ όπου και δικαιολογημένη η ονομασία του.
* ο **Καβοφονιάς (Σάμου)**, βρίσκεται στις ΝΑ. ακτές Σάμου, . Πρόκειται για ιστορικό ακρωτήριο όπου την ονομασία του την οφείλει σε φονική μάχη που διεξήχθη εκεί σε αποβατική προσπάθεια των Τούρκων στις 3 Ιουλίου του 1821 που έμεινε στην ιστορία με την ονομασία μάχη του Καβοφονιά. Προηγούμενη κοινή ονομασία ήταν "Κάβο-Τζώρτζη", ή ακρωτήριο Αγίας Παρασκευής.

Κατηγορία:Ακρωτήρια της Ελλάδας
Χάλυβες

Οι **Χάλυβες**, γνωστοί και ως **Χάλδοι**, **Αλιζώνες** ή **Άλυβες**, ήταν αρχαίος λαός της Μικράς Ασίας που ζούσε στα παράλια του Εύξεινου πόντου, στα σημερινά σύνορα Γεωργίας και Τουρκίας. Η χώρα τους συνόρευε με τους Τάοχους και τους Σκυθήνες.

Οι Χάλυβες αναφέρονται από πολλούς αρχαίους συγγραφείς και σχολιαστές. Κατά μερικούς από αυτούς, οι Χάλυβες ταυτίζονται (μέσω ετυμολογίας) με τους  Αλιζώνες του Ομήρου οι οποίοι έρχονταν από τη μακρινή Αλύβη, ενώ άλλοι θεωρούν τους Αλιζώνες σκυθική φυλή ή τους τοποθετούν στην Παφλαγονία ή τους ταυτίζουν με τις Αμαζόνες. Στα *Αργοναυτικά του Ορφέως*, οι Χάλυβες  αναφέρονται ως ένας τους λαούς που συνάντησαν οι Αργοναύτες. Στην Ιονική γραπτή παράδοση, οι Χάλυβες τοποθετούνται κατά μήκος του ποταμού Θερμώδοντα (σημ. Terme Çayı στην ανατολική Τουρκία), ενώ ο Απολλώνιος ο Ρόδιος τους θέλει στο στόμιο του ποταμού αυτού, πέρα από τη χώρα των Αμαζόνων, αποκαλώντας τους «εξαθλιωμένο λαό που ζει σε μια άγονη βραχώδη γη». Ο Σκύλαξ στο βιβλίο Σκύλακος περίπλους αναφέρει ότι βρισκόταν μετά τη χώρα των Τιβαρηνών και μετά τους Χάλυβες ήταν οι Ασσύριοι. Αναφέρει το κλειστό λιμάνι Γενέσιντις και τις ελληνικές αποικίες Σταμενεία και Ιασονία.

Για την ετυμολογία του ονόματος *Χάλυβες*, έχει προταθεί η χεττιτική λέξη *Khaly-wa* (δηλ. χώρα του Άλυος ποταμού).

Ο Ξενοφών πέρασε από τη χώρα τους κατά την Kάθοδο των Μυρίων . Όπως αναφέρει ζούσαν σε οχυρωμένες πόλεις δεν τους υποδέχτηκαν φιλόξενα αλλά δεν τους δημιούργησαν και μεγάλα προβλήματα στην πορεία τους. Ο ποταμός Άρπασος ήταν το φυσικό σύνορο με του Σκυθήνες, κύρια ασχολία των κατοίκων ήταν η επεξεργασία μετάλλων και κυρίως σιδήρου και χάλυβα. Την περίοδο εκείνη η χώρα των Χάλυβων αποτελούσε τμήμα της Περσικής Αυτοκρατορίας, ο Ξενοφών με τους Μυρίους τους είχε αντιμετωπίσει σε μάχη, στον ποταμό Φάσι, με τον περσικό στρατό και τους είχε τρέψει σε φυγή.

Οι αρχαίοι θεωρούσαν τους Χάλυβες φημισμένους στην κατεργασία του αργύρου και του σιδήρου. Πάντως, στην Τουρκία και τη Γεωργία, κατά μήκος των ακτών του Ευξείνου Πόντου, έχουν βρεθεί ίχνη αποθέσεων μεταλλουργίας και επεξεργασίας σιδήρου. Για τις μεταλλουργικές ικανότητες των Χαλύβων, έχει και πάλι προταθεί χιττιτική προέλευση. Από τους αρχαίους Χάλυβες πήρε η περιοχή τη νεώτερη ονομασία της, Χαλδία. 

## Υποσημειώσεις


## Βιβλιογραφία
*Εγκυκλοπαίδεια Μείζονος Ελληνισμού, Μ. Ασία Κάθοδος των Μυρίων
*Vassileva, Maya. Συμβολή στο *[http://books.google.com/books?id=Mwpyc-QmhnwC&lpg=PA74&dq=halizones&hl=el&pg=PA74#v=onepage&q=&f=false The Greek Colonisation of the Black Sea Area]*, επιμ. Gocha R. Tsetskhladze, Franz Steiner Verlag, 1998. ISBN 3515073027.

Κατηγορία:Αρχαίοι λαοί της Μικράς Ασίας
Κατηγορία:Αρχαίοι λαοί της Γεωργίας
Κατηγορία:Εξαφανισθέντες λαοί
Κατηγορία:Λαοί της Σκυθίας
Αριστείδης Γαλανόπουλος

Ο **Αριστείδης (Άρης) Γαλανόπουλος ** (γεν. 29 Σεπτεμβρίου 1981) είναι Έλληνας αμυντικός ποδοσφαιριστής, ο οποίος έχει αγωνιστεί σε διάφορες ομάδες της Α΄ Εθνικής, Β΄ Εθνικής και Α΄ Εθνικής Κύπρου. Από τις 25 Αυγούστου 2014 ανήκει στον Απόλλωνα Καλαμαριάς. Είναι διεθνής με την Εθνική Ελπίδων, ενώ το 2004 τίμησε τα χρώματα της Ελλάδας συμμετέχοντας με την Ολυμπιακή ομάδα στους Ολυμπιακούς Αγώνες της Αθήνας.

## Βιογραφικό

Ο Άρης Γαλανόπουλος ξεκίνησε την καριέρα του στην Καλαμάτα, με την οποία έκανε ντεμπούτο στην Α΄ Εθνική τη σεζόν 1999-2000 σε ηλικία 18 ετών. Κλήθηκε στην Εθνική Νέων και το Δεκέμβριο του 2002 στην Εθνική Ελπίδων, της οποίας ήταν βασικό στέλεχος ως τον Οκτώβριο του 2003, αν και η ομάδα του είχε υποβιβαστεί στη Β΄ Εθνική από το 2001. Επίσης, ήταν μέλος της Ολυμπιακής ομάδας στους Ολυμπιακούς Αγώνες 2004.

Τον Ιανουάριο του 2005 πήρε μεταγραφή στον Πανιώνιο, με τον οποίο έπαιξε μόλις ένα χρόνο. Τον Ιανουάριο του 2006 πήγε στον Απόλλωνα Καλαμαριάς, όπου αγωνίστηκε ως το τέλος της σεζόν 2007-08. Στη συνέχεια μεταγράφηκε στον Πανσερραϊκό, όπου αγωνίστηκε ως τη σεζόν 2009-10. Στη συνέχεια έπαιξε δύο χρονιές στον ΟΦΗ και το 2012 πήγε στην Κύπρο στην ΕΝΠ.

## Καριέρα

* **Σημείωση**: (Α΄): πρωτάθλημα Α΄ Εθνικής – (Β΄): πρωτάθλημα Β΄ Εθνικής - (Κ): κύπελλο – (Ε): ευρωπαϊκές διοργανώσεις

## Πηγές

* «Super League 2006/07», Ειδική έκδοση από την εφημερίδα «SportDay», Αύγουστος 2006.
* https://web.archive.org/web/20090903060550/http://www.sport.gr/default.asp?pid=97
* http://www.osife.gr/news.php?extend.29

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές ολυμπιακής ομάδας Ελλάδας
Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές Απόλλων Καλαμαριάς
Κατηγορία:Ποδοσφαιριστές Πανσερραϊκού
Κατηγορία:Αμυντικοί ποδοσφαιριστές
Κατηγορία:Ποδοσφαιριστές ΟΦΗ
Κατηγορία:Ποδοσφαιριστές Ένωσις Νέων Παραλιμνίου
Κατηγορία:Ποδοσφαιριστές Α.Ο. Γλυφάδας
Κατηγορία:Ποδοσφαιριστές Πανηλειακού
Κατηγορία:Ποδοσφαιριστές Α΄ κατηγορίας Κύπρου
Κατηγορία:Έλληνες ποδοσφαιριστές στο εξωτερικό
Κατηγορία:Ποδοσφαιριστές στους Θερινούς Ολυμπιακούς Αγώνες 2004
Πρωτάθλημα καλαθοσφαίρισης Γ΄ εθνικής κατηγορίας ανδρών 2007-2008

**Γ' Ανδρών 2007-2008**

Ο πρώτος γύρος της διοργάνωσης διήρκεσε από τις 30 Σεπτεμβρίου 2007 έως τις 6 Ιανουαρίου 2008. Ο δεύτερος γύρος ξεκίνησε στις 13 Ιανουαρίου και ολοκληρώθηκε στις 13 Απριλίου 2008.


20px|Γ **Βαθμολογία 1ου Ομίλου Βορρά** 20px|Γ






20px|Γ **Βαθμολογία 2ου Ομίλου Βορρά** 20px|Γ






20px|Γ **Βαθμολογία 1ου Ομίλου Νότου** 20px|Γ






20px|Γ **Βαθμολογία 2ου Ομίλου Νότου** 20px|Γ





**Εξωτερικοί σύνδεσμοι**
*Βαθμολογία και Πρόγραμμα Πρωταθλημάτων 2007-08 στην επίσημη ιστοσελίδα της ΕΟΚ.



Κατηγορία:Γ εθνική κατηγορία καλαθοσφαίρισης ανδρών
Πρωταθλημα Ελλαδος Γ Ανδρων 2007 2008
Πρωταθλημα Ελλαδος Γ Ανδρων 2007 2008
Σπάνταου

Το **Σπάνταου** είναι το πέμπτο και πιο δυτικό δημοτικό διαμέρισμα της πόλης του Βερολίνου, στη συμβολή των ποταμών Σπρέε και Χάβελ, στη δυτική όχθη του δεύτερου.

## Διοικητική υποδιαίρεση
Το Σπάνταου διαιρείται διοικητικά σε 10 κοινότητες:

## Ιστορία
Η ιστορία του Σπάνταου ξεκινάει τον 7ο ή 8ο αιώνα, με την εγκατάσταση Σλάβων και την μετέπειτα θεμελίωση ενός κάστρου στην περιοχή της συμβολής των ποταμών Σπρέε και Χάβελ. Το στρατηγικό σημείο της συμβολής μπορούσε να ελέγχει το εμπόριο κατά μήκος των δύο αυτών ποταμών. Ο οικισμός κατακτήθηκε το 928 από τον Γερμανό βασιλιά Ερρίκο τον Α', αλλά επέστρεψε στους Σλάβους μετά από μία επανάσταση το 983. 

Το 1156, ο κόμης Άλμπρεχτ φον Μπάλενστετ κατέκτησε την περιοχή. Το 1197 γίνεται η πρώτη αναφορά του τοπωνυμίου ως Σπάντοβε (*Spandowe*) από τον επίτροπο του Βραδεμβούργου Όττο τον Β', ενώ η περιοχή απέκτησε τον χαρακτηρισμό και τα προνόμια της πόλης το 1232.

Κατά την περίοδο αυτή ξεκίνησε και η κατασκευή του περίφημου κάστρου Σπάνταουερ Τσιταντέλε, το οποίο ολοκληρώθηκε μεταξύ του 1559 και του 1594 από τον Ιωακείμ τον Β' του Βραδεμβούργου. Το 1558 ο οικισμός του Γκάτοβ ενώθηκε με το Σπάνταου. Κατά τον Τριακονταετή Πόλεμο η πόλη παραδόθηκε στους Σουηδούς το 1634.

Το 1806, μετά τη μάχη της Ιένας και του Άουερστετ, τα στρατεύματα του Ναπολέοντα Α΄ κατέκτησαν την περιοχή και παρέμειναν μέχρι το 1807. Με την αποχώρηση των Γάλλων το 1812, το κάστρο του Σπάνταου πολιορκήθηκε μέχρι το 1813 από τους Πρώσσους και τους Ρώσους.

Πριν από τον Α' Παγκόσμιο Πόλεμο, το Σπάνταου ήταν κέντρο της πολεμικής βιομηχανίας της Γερμανικής Αυτοκρατορίας, με εργοστάσια κατασκευής πυρομαχικών και οπλισμού. Επίσης, ήταν οχυρωμένο και αποτελούσε έδρα δύο ταγμάτων του γερμανικού στρατού. Το 1920, ενσωματώθηκε στο ευρύτερο Βερολίνο ως διοικητική περιφέρεια.

Με το τέλος του Β' Παγκοσμίου Πολέμου, αποτέλεσε μέρος της Βρετανικής ζώνης κατοχής του Δυτικού Βερολίνου και η φυλακή του Σπάνταου, η οποία είχε κατασκευαστεί το 1876, φιλοξένησε Γερμανούς Ναζί καταδικασμένους στη δίκη της Νυρεμβέργης. Μετά τον θάνατο του Ρούντολφ Ες, τελευταίου τρόφιμου της φυλακής, το κτίριο κατεδαφίστηκε.

## Παραπομπές


## Εξωτερικοί σύνδεσμοι

* Επίσημη ιστοσελίδα  
* Επίσημη ιστοσελίδα του Βερολίνου 

Κατηγορία:Δημοτικά διαμερίσματα του Βερολίνου
Σκυθήνες

Οι **Σκυθήνες** ήταν αρχαίος λαός της Μικράς Ασίας που ζούσε στα παράλια του Εύξεινου πόντου, στα σημερινά σύνορα Γεωργίας και Τουρκίας . Η χώρα τους συνόρευε με τους Χάλυβες με τους οποίους είχαν φυσικό σύνορο τον ποταμό Άρπασο.

Από την χώρα των Σκυθηνών πέρασε ο Ξενοφών με τους Μυρίους. Οι κάτοικοι ήταν πολύ φιλικοί μαζί τους τους προμήθευσαν τρόφιμα και με βοήθεια οδηγών προχώρησαν την πορεία τους . Ο Ξενοφών αναφέρει ότι κάποιος άρχοντας από την πόλη Γυμνιάδα τους έδωσε έναν οδηγό να τους οδηγήσει και επειδή ήταν δύσπιστοι μαζί του τους είπε αν δεν τους πήγαινε σε 5 ημέρες στη θάλασσα θα τού έπαιρναν το κεφάλι. Ο οδηγός τους οδήγησε στη θάλασσα μέσα από άλλη χώρα εχθρική προς τους Σκυθηνούς, εκεί από το όρος Θήχης αντίκρισαν την θάλασσα. Οι Σκύθηνες με την συμπεριφορά τους θέλησαν να εκμεταλλευθούν την παρουσία των Μυρίων και κατά πορεία τους στην εχθρική χώρα τους ζήταγαν και έκαιγαν και κατέστρεφαν για να εκδικηθούν τους εχθρούς τους.

## Αναφορές


Κατηγορία:Αρχαίοι λαοί της Μικράς Ασίας
Κατηγορία:Εξαφανισθέντες λαοί
Κατηγορία:Αρχαίοι λαοί της Γεωργίας
Λόουελ Λιούις

Ο εξοχότατος **Λόουελ Λίτλτον Λιούις** (*Lowell Lyttleton Lewis*, 18 Αυγούστου 1952) είναι πολιτικός από το Μοντσερράτ, επικεφαλής υπουργός της βρετανικής κτήσης από το 2006 ως το 2009. Είναι ηγέτης του Δημοκρατικού Κόμματος του Μοντσερράτ.

## Καριέρα
Γεννήθηκε το 1952. Ανέλαβε επικεφαλής υπουργός στις 2 Ιουνίου του 2006 και τέθηκε επικεφαλής κυβερνήσεως συνασπισμού. Ο συνασπισμός αυτός απαρτιζόταν από το Δημοκρατικό Κόμμα του Μοντσερράτ (MDP), , το άλλοτε κυβερνών Νέο Λαϊκό Απελευθερωτικό Κίνημα (NPLM) και έναν ανεξάρτητο βουλευτή. Ηττήθηκε στις πρόωρες εκλογές, οι οποίες διεξήχθησαν στις 8 Σεπτεμβρίου του 2009 και νέος επικεφαλής υπουργός ανέλαβε ο Ρούμπεν Μιντ .

## Παραπομπές


Λοουελ
Ρούμπεν Μιντ

Ο **Ρούμπεν Μιντ** (Reuben (Theodor) Meade, γενν. στις 7 Μαρτίου 1954) είναι πολιτικός από το Μοντσερράτ, βετεράνος δικηγόρος και πρωθυπουργός (Premier) από τις 25 Οκτωβρίου 2024, θέση στην οποία υπηρέτησε ξανά από τις 10 Σεπτεμβρίου του 2009 ως τις 12 Σεπτεμβρίου 2014. Διετέλεσε ξανά επικεφαλής υπουργός, από τις 10 Οκτωβρίου του 1991 ως τις 13 Νοεμβρίου του 1996. Το κόμμα του είναι η Ενωμένη Συμμαχία και προηγουμένως το Κίνημα για Αλλαγή και Ευημερία (MCAP). Χρημάτισε επίσης υπουργός Οικονομικών. 

## Εκλογική νίκη 2009

Ξεκίνησε την προεκλογική του εκστρατεία για τις εκλογές του 2009 στις 28 Ιουλίου του 2009. Οι εκλογές διεξήχθησαν στις 8 Σεπτεμβρίου του 2009 και σε αυτές το κόμμα του Μιντ έλαβε τις 6 επί συνόλου 9 εδρών στο κοινοβούλιο, έναντι μιας για τον απερχόμενο επικεφαλής υπουργό Λόουελ Λιούις και δύο για ανεξάρτητους. . 

Ο Λιούις έγινε αρχηγός της αντιπολίτευσης και συνεχάρη τον αντίπαλό του για την εκλογική του νίκη. Ο νέος επικεφαλής υπουργός ανέλαβε καθήκοντα στις 10 Σεπτεμβρίου και έθεσε ως προτεραιότητα την ανάκαμψη της οικονομίας του νησιού..

Έπειτα από τις εκλογές του 2014, τον διαδέχθηκε στην πρωθυπουργία ο Ντόναλντσον Ρόμιο. Ο Μιντ παραιτήθηκε από την ηγεσία του Κινήματος για Αλλαγή και Ευημερία έπειτα από την ήττα του στις εκλογές του 2014.

Τέθηκε επικεφαλής της Ενωμένης Συμμαχίας και αναδείχθηκε νικητής στις εκλογές του 2024.

## Παραπομπές


## Εξωτερικοί σύνδεσμοι
* 
* Συνέντευξη του Μιντ  στα 411 News.

Κατηγορία:Επικεφαλής υπουργοί του Μοντσερράτ
Κατηγορία:Πρωθυπουργοί του Μοντσερράτ
Κατηγορία:Ηγέτες εν ενεργεία
Επικεφαλής υπουργός του Μοντσερράτ

Ο **Επικεφαλής υπουργός του Μοντσερράτ** (αγγλικά: *Chief Minister of Montserrat*) ήταν ο τίτλος που είχε ο εκάστοτε αρχηγός της κυβέρνησης του Μοντσερράτ, ενός νησιού της Καραϊβικής , το οποίο είναι σήμερα υπερπόντιο έδαφος του Ηνωμένου Βασιλείου. Ως αποτέλεσμα, αρχηγός κράτους δεν ήταν ο Επικεφαλής Υπουργός αλλά η βασίλισσα Ελισάβετ Β΄, η οποία είναι και αρχηγός κράτους στο Ηνωμένο Βασίλειο. Η Βασίλισσα εκπροσωπείται από τον Κυβερνήτη. Ο τελευταίος επικεφαλής υπουργός ήταν ο Ρούμπεν Μιντ. Η θέση ονομάστηκε **Πρωθυπουργός** (Premier) το 2011.Διορίζεται από τον Κυβερνήτη και προέρχεται από τα μέλη του Νομοθετικού Συμβουλίου. Το υπουργικό του συμβούλιο καλείται Εκτελεστικό Συμβούλιο και διορίζεται από τον κυβερνήτη ανάμεσα στα εκλεγμένα μέλη του νομοθετικού συμβουλίου. Αποτελείται επίσης από το Εκτελεστικό συμβούλιο του κυβερνήτη, τον γενικό εισαγγελέα και τον υπουργό οικονομικών.

## Κατάλογος επικεφαλής υπουργών του Μοντσερράτ

Κατηγορία:Πολιτικοί του Μοντσερράτ
Αρίφρων ο Σικυώνιος

Ο **Αρίφρων ο Σικυώνιος** περ. (440 π.Χ. - 370 π.Χ.) διθυραμβοποιός  από την Σικυώνα. Έγραψε παιάνα προς τη θεά Υγεία, που βρέθηκε σε ενεπίγραφο λίθο (σήμερα βρίσκεται στο Κάσσελ της Γερμανίας.

Πέρα από τον τόπο καταγωγής του, δεν έχουμε σχεδόν καμία πληροφορία σχετικά με το πρόσωπό του, καθώς οι μοναδικές πηγές που αναφέρονται σ΄ αυτόν είναι το έργο *Δειπνοσοφισταί* του Αθηναίου Ναυκρατίου. Ο τελευταίος του αποδίδει έναν παιάνα προς την Υγιεία, τη συνοδό θεότητα του Ασκληπιού.

Η εισαγωγή του παιάνα απαντάται ακόμη στο έργο του Λουκιανού , του Μαξίμου εκ Τύρου, ενώ άλλους στίχους βρίσκουμε σε σπάραγμα του Λικυμνίου του Χίου, αλλά και στον Πλούταρχο. Επίσης έχει εκτυπωθεί από τον Theodor Bergk «Έλληνες Λυρικοί ποιητές».

## Παραπομπές


## Εξωτερικοί σύνδεσμοι
*Λήμμα, Εγκυκλοπαίδεια trecani

Κατηγορία:Αρχαίοι Έλληνες διθυραμβικοί ποιητές
Κατηγορία:Αρχαίοι Σικυώνιοι
Άλεξις

Ό **Άλεξις** (αρχ.ελλ. *Ἄλεξις*,  περ. 394 π.Χ. - περ. 288 π.Χ.) ήταν αρχαίος έλληνας δραματικός ποιητής της Μέσης Κωμωδίας. Καταγόταν από τους Θουρίους της Κάτω Ιταλίας, όμως απέκτησε την ιδιότητα του Αθηναίου πολίτη εξαιτίας της καταστροφής των Θουρίων, που αποτελούσαν αθηναϊκή αποικία, από τους βαρβάρους Λουκανούς περίπου το 390 π.Χ.. Η μαρτυρία του Πλουτάρχου μας πληροφορεί ότι πέθανε σε ηλικία 106 ετών. Το λεξικό του Σούδα αναφέρει ότι ήταν θείος του ποιητή Μενάνδρου από τον πατρικό κλάδο. Ακόμη ότι ήταν ο δημιουργός 235 έργων και ότι ο γιος του, Στέφανος, ήταν επίσης ποιητής.

## Έργα

## Παραπομπές


Κατηγορία:Αρχαίοι Έλληνες κωμικοί ποιητές
Κατηγορία:Ποιητές Μέσης Κωμωδίας
Διονύσης Μακρής

Ο **Διονύσης Μακρής** (πραγματικό όνομα: **Διονύσιος Συντριβάνης**) (Θεσσαλονίκη, 5 Φεβρουαρίου 1982) είναι Έλληνας λαϊκός τραγουδιστής.

## Βιογραφικά στοιχεία
Γεννήθηκε το 1982 στη Θεσσαλονίκη. Έγινε γνωστός από το «Dream Show» του ALPHA, με παρουσιαστή τον Ανδρέα Μικρούτσικο. Το πραγματικό του ονοματεπώνυμο είναι Διονύσης Συντριβάνης.

Το 2006 κυκλοφόρησε το άλμπουμ «Απόλαυση», που ήταν η πρώτη δισκογραφική του δουλειά. Από τον πρώτο του δίσκο, σημαντική επιτυχία σημείωσαν το ομώνυμο τραγούδι «Ήταν η ζωή μου κόλαση» και το «Μετά από μένα ποιον θα καταστρέψεις». Αργότερα, έκανε ντουέτο με τη Κέλλυ Κελεκίδου στο τραγούδι «Γλύκα μου και απόλαυσή μου».

Το 2007, ήταν υποψήφιος στη κατηγορία "καλύτερος πρωτοεμφανιζόμενος καλλιτέχνης" στα Μουσικά Βραβεία Αρίων, βράβευση την οποία τελικά κατέκτησε η Τάμτα.

Τον Ιανουάριο του 2008, κυκλοφόρησε το cd single «Μου είπες ψέματα», στο οποίο περιέχονται τέσσερα τραγούδια, ενώ το 2009, κυκλοφόρησε το άλμπουμ «Εμείς μια ζωή ΠΑΟΚ» στο οποίο περιέχονται ύμνοι του ομώνυμου αθλητικού σωματείου, που αποτελεί την αγαπημένη του ομάδα. Στη συνέχεια, κυκλοφόρησε τα cd Singles «Βρέχει στα βόρεια» και «Όγδοη Νύχτα» το 2010, «Χάρηκα πολύ» και «Μόνο εσύ» το 2011.

## Προσωπική ζωή
Έχει αποκτήσει δυο γιους. Ο πρώτος γεννήθηκε το 1999 και ο δεύτερος το 2021.

## Δισκογραφία
### Άλμπουμ
*Απόλαυση (2006)
*Εμείς μια ζωή ΠΑΟΚ (2009)
*Μου είπες ψέματα (2008)

### CD singles
*Βρέχει στα βόρεια (2010)
*Όγδοη Νύχτα (2010)
*Χάρηκα πολύ (2011)
*Μόνο Εσύ (2011)
*Εκτός ελέγχου (2012)
*Έχεις Ξεφύγει (2013)
*Δεν Στραβώνω (2015)
*Πολλά απίθανα (2016)
*Ακόμα Σ' Αγαπάω (2017)
*Έρωτας (2019)
*Όρθιοι Όλοι (2022)
*Είσαι Πάλι Εδώ (2023)

## Παραπομπές


Κατηγορία:Έλληνες τραγουδιστές
Κατηγορία:Λαϊκοί τραγουδιστές
Χλόη Καστοριάς

*Για συνώνυμους οικισμούς στην Ελλάδα δείτε το λήμμα: [[Χλόη (αποσαφήνιση)]]*

Η **Χλόη** είναι κωμόπολη της Περιφερειακής Ενότητας Καστοριάς με υψόμετρο 630 μέτρα.

## Γεωγραφία - Ιστορία
Η Χλόη βρίσκεται βόρεια της Καστοριάς και ουσιαστικά αποτελεί προάστιό της. Είναι κτισμένη δίπλα στη λίμνη της Καστοριάς και κατοικείται κυρίως από νέους ανθρώπους. Η περιοχή διαθέτει δύο δημοτικά σχολεία (το 9ο και 10ο της πόλης), τρία Λύκεια καθώς και το 1ο ΕΠΑΛ. Στην περιοχή υπάρχει επίσης η εκκλησία του Αγίου Νικάνορα. Κάθε χρόνο το Μάιο, ο Πολιτιστικός & Εξωραϊστικός Σύλλογος Φουντουκλή – Χλόη διοργανώνει ανθοκομική έκθεση.

Η Χλόη αναφέρεται επίσημα ως ξεχωριστός οικισμός από το 1961 όταν απογράφηκε με την ονομασία *Νέο Τσιφλίκι* στον ομώνυμο δήμο. Το 1963 με το ΦΕΚ 91Α - 13/06/1963 μετονομάστηκε σε Χλόη. Σύμφωνα με το σχέδιο Καλλικράτης, μαζί με την Καστοριά, τον Απόσκεπο και το Κεφαλάρι αποτελούν τη δημοτική κοινότητα Καστοριάς που υπάγεται στη δημοτική ενότητα Καστοριάς του δήμου Καστοριάς και ο πληθυσμός της, σύμφωνα με την απογραφή του 2011, ανέρχεται σε 3.079 μόνιμους κατοίκους.

## Παραπομπές


## Πηγές
* «Καστοριά: Δύο συλλήψεις για διάρρηξη ναού», Εφημερίδα ''Μακεδονία''

Κατηγορία:Κωμοπόλεις της περιφερειακής ενότητας Καστοριάς
Κατηγορία:Δήμος Καστοριάς
Αρχή επίδρασης του εδάφους

**Αρχή επίδρασης του εδάφους** στην αεροδυναμική είναι το φαινόμενο κατά το οποίο σημειώνεται μείωση της τριβής στην πτέρυγα ενός αεροσκάφους, όταν αυτό πλησιάζει το έδαφος.

Το φαινόμενο αυτό παρουσιάζεται όταν το αεροσκάφος φθάσει σε ύψος από το έδαφος ίσο με 1 ή 1,5 φορές το εκπέτασμα των κύριων πτερύγων του και γίνεται πιο έντονο όταν το αεροσκάφος φθάσει σε ύψος ίσο με το μισό του εκπετάσματος.

## Πηγές
* Wing In Ground effect aerodynamics

Κατηγορία:Αεροδυναμική
Κατηγορία:Φυσικοί νόμοι
Όρος Πάστρα

Το **Όρος Πάστρα** είναι βουνό της Δυτικής Αττικής με μέγιστο υψόμετρο 1.025 μέτρα (Κούρτεζα). Βρίσκεται στα όρια της Δυτικής Αττικής και της Βοιωτίας και παρεμβάλλεται ανάμεσα στον Κιθαιρώνα και στην Πάρνηθα. Μπορεί να θεωρηθεί και τμήμα των παραπάνω βουνών. 

Στις νοτιοδυτικές πλαγιές του όρους Πάστρα βρίσκονται τα ερείπια της αρχαίας πόλης των Ελευθερών. Στο όρος Πάστρα κατέπεσε στις 20 Δεκεμβρίου του 1997 αεροσκάφος C-130 της πολεμικής αεροπορίας με αποτέλεσμα να σκοτωθούν και οι πέντε επιβαίνοντες. Αυτό ήταν το δεύτερο ατύχημα με αεροπλάνο C-130 μετά το πολύνεκρο ατύχημα στο όρος Όθρυς, το 1991. 
 
## Παραπομπές


## Εξωτερικοί σύνδεσμοι
*Νομαρχία Δυτικής Αττικής, Όρος Πάστρα

Κατηγορία:Βουνά της Αττικής
Κατηγορία:Βουνά της Βοιωτίας
Μήλεσι Αττικής

Το **Μιλέσι** ή **Μήλεσι** (μέχρι το 1940) είναι οικισμός της βορειοανατολικής Αττικής. Βρίσκεται μεταξύ Μαλακάσας και Ωρωπού, χτισμένο σε υψόμετρο 220 μέτρων πάνω ακριβώς από τον κάμπο του Ωρωπού. Ανήκει στον Δήμο Ωρωπού και έχει πληθυσμό 425 κατοίκους, σύμφωνα με την απογραφή του 2011.

## Πληθυσμιακά - διοικητικά στοιχεία

### Πορεία του πληθυσμού:

Με την πρώτη διοικητική διαίρεση που όρισε τους δήμους της Ελλάδας, το Μήλεσι εντάχθηκε στον Δήμο Ωρωπού. Προσαρτήθηκε στην συνέχεια στον Δήμο Περαίας, με εξαίρεση το διάστημα 1840-41 που εντάχθηκε στον Δήμο Μαραθώνος. Στο διάστημα 1912 - 1934 ανήκε στην Κοινότητα Μαρκοπούλου Ωρωπού και στο διάστημα 1934-2010 στην κοινότητα Κοινότητα Μαλακάσας. Από το 2011 ανήκει στον νέο διευρυμένο Δήμο Ωρωπού.

## Παραπομπές



Κατηγορία:Χωριά της περιφερειακής ενότητας Ανατολικής Αττικής
Πρωτάθλημα καλαθοσφαίρισης Γ΄ εθνικής κατηγορίας ανδρών 2008-2009

**Γ' Ανδρών 2008-2009**

Ο πρώτος γύρος της διοργάνωσης διήρκεσε από τις 12 Οκτωβρίου 2008 έως τις 11 Ιανουαρίου 2009. Ο δεύτερος γύρος ξεκίνησε στις 18 Ιανουαρίου και ολοκληρώθηκε στις 26 Απριλίου 2009.


20px|Γ **Βαθμολογία 1ου Ομίλου Βορρά** 20px|Γ






20px|Γ **Βαθμολογία 2ου Ομίλου Βορρά** 20px|Γ






20px|Γ **Βαθμολογία 1ου Ομίλου Νότου** 20px|Γ






20px|Γ **Βαθμολογία 2ου Ομίλου Νότου** 20px|Γ





**Εξωτερικοί σύνδεσμοι**
*Βαθμολογία και Πρόγραμμα Πρωταθλημάτων 2008-09 στην επίσημη ιστοσελίδα της ΕΟΚ.



Κατηγορία:Γ εθνική κατηγορία καλαθοσφαίρισης ανδρών
Πρωταθλημα Ελλαδος Γ Ανδρων 2008 2009
Πρωταθλημα Ελλαδος Γ Ανδρων 2008 2009
Πούντα

Η ονομασία **Πούντα**, που προέρχεται από την ισπανική γλώσσα (punta) και σημαίνει ακρωτήριο, μπορεί επίσης να αναφέρεται:

*Στους παρακάτω οικισμούς της Ελλάδας:
**Πούντα Αχαΐας, οικισμός της Αχαΐας
**Πούντα Λακωνίας, οικισμός της Λακωνίας
**Πούντα Πάρου, οικισμός της δυτικής Πάρου
**Πούντες Σαντορίνης, οικισμός της νότιας Σαντορίνης 
*Στο ακρωτήριο Άκτιο, που ονομάζεται επίσης Πούντα
*Στην Πούντα (παραλία), παραλία της ανατολικής Πάρου κοντά στον οικισμό Λογαρά
*Στη συνοικία της Σμύρνης
*

Κατηγορία:Αποσαφηνίσεις ελληνικών τοπωνυμίων
Όμοιοι

**Όμοιοι** ονομάζονταν κατά την αρχαιότητα οι πολίτες της Αρχαίας Σπάρτης, δηλαδή η κοινωνική εκείνη ομάδα η οποία βρισκόταν στην κορυφή της κοινωνικής πυραμίδας και η οποία κατείχε πλήρη πολιτικά δικαιώματα.

Ο όρος δεν χρησιμοποιείται από τους πρώτους μεγάλους ιστορικούς της Ελλάδος, τον Ηρόδοτο και το Θουκυδίδη. Απαντάται ωστόσο στα κείμενα του Ξενοφώντα  και του Αριστοτέλη.

Τα κριτήρια των Σπαρτιατών αναφορικά με το ποιος κατείχε την ιδιότητα του πολίτη υπήρξαν ιδιαίτερα επιλεκτικά. Αρχικά θα έπρεπε να κατάγεται από πατέρα πολίτη και μητέρα κόρη πολίτη. Επίσης, θα έπρεπε να υποστεί και να ολοκληρώσει με επιτυχία την *«αγωγή»*, δηλαδή την εκπαίδευση που λάμβαναν οι νεαροί Λακεδαιμόνιοι προκειμένου να γίνουν ολοκληρωμένοι στρατιώτες και πολίτες της πατρίδας τους. Τέλος, είχαν την υποχρέωση να συμμετάσχουν καθημερινά στα κρατικά συσσίτια, συνεισφέροντας ή πληρώνοντας τη διατροφή τους.

Το 480 π.Χ., η Σπάρτη είχε 8.000 πολίτες, σύμφωνα με τον Ηρόδοτο. Ωστόσο, το σώμα των Ομοίων περιοριζόταν για τόσο λίγους άνδρες, ώστε να υπολογίζονται γύρω στους 1.200 κατά την βαρειά ήττα της Σπάρτης από τη Θήβα κατά τη Μάχη των Λεύκτρων (371 π.Χ.): οι απώλειες, που πιθανότατα έφτασαν τους 400 οπλίτες, κόστισαν στην πόλη το ένα τρίτο του πολιτικού της σώματος. Ορισμένοι από τους αρχαίους ιστορικούς αποδίδουν την παρακμή της Σπάρτης ακριβώς στην άρνηση αυτή των πολιτών της να ενωθούν με τους είλωτες και τους περίοικους, με την έλλειψη αυτή σε έμψυχο δυναμικό να αποδίδεται με τον όρο *«ολιγανθρωπία»*.

## Παραπομπές


## Βιβλιογραφία

*  Paul Cartledge, *«Spartan Reflections»*, University of California Press, Berkeley, 2001 (ISBN 0-520-23124-4).
*  Edmond Lévy, *«Sparte : histoire politique et sociale jusqu’à la conquête romaine»*, Seuil, coll. «Points Histoire», Paris, 2003 (ISBN 2-02-032453-9) .




Ομοιοι
Κατηγορία:Σπαρτιατικός στρατός
Κατηγορία:Ανδρικοί κοινωνικοί τίτλοι
Μακρονήσι Κάσου

Το **Μακρονήσι** ή η **Μακρά** είναι βραχονησίδα που βρίσκεται στα βόρεια της Κάσου της Δωδεκανήσου, Β.-ΒΔ. από το Φρυ, το λιμάνι και χώρα του νησιού. Έχει έκταση 0,296 τ.χλμ. και είναι η μεγαλύτερη μετά από τα Αρμάθια που βρίσκονται στα νοτιοδυτικά του. Ανήκει σε ένα μεγαλύτερο σύμπλεγμα βραχονησίδων που ήταν γνωστές από την αρχαιότητα ως "Κασίων νήσοι" και το οποίο σήμερα ονομάζεται "Κασονήσια". Όπως η Κάσος και όλο το σύμπλεγμα, έχει κηρυχθεί ως Ζώνη Ειδικής Προστασίας για το είδος: *Falco eleonorae* και *Larus audouinii, α*πό το Ευρωπαϊκό Οικολογικό Δίκτυο NATURA 2000. Παλαιότερα, ήταν κατοικημένο ενώ σύμφωνα με την απογραφή του 2011 η βραχονησίδα ήταν ακατοίκητη. Σύμφωνα με το σχέδιο Καλλικράτης υπάγεται στο Δήμο Ηρωικής Νήσου  Κάσου. Ως οικισμός αναγνωρίστηκε το 2011.

## Παραπομπές


Κατηγορία:Βραχονησίδες της Κάσου
Ραμπάτ

Το **Ραμπάτ** () είναι η πρωτεύουσα του βασιλείου του Μαρόκου, με πληθυσμό 1,6 εκατομμύρια κατοίκους (μητροπολιτική περιοχή 2004). Η πόλη βρίσκεται στις ακτές του Ατλαντικού Ωκεανού, στο δέλτα του ποταμού Μπου Ρεγκρέγκ.

Το Ραμπάτ είναι η δεύτερη σημαντικότερη και μεγαλύτερη πόλη στη χώρα μετά την Καζαμπλάνκα, την καρδιά της μαροκινής οικονομίας.

## Ιστορία και αξιοθέατα
thumb|273x273px|Άποψη του κέντρου του Ραμπάτ|αριστερά
Η ιστορία της περιοχής ξεκινά από την πλευρά του Salé, όπου υπήρχε ένας αρχαίος ρωμαϊκός οικισμός. Το σημερινό Ραμπάτ ιδρύθηκε από τον πρώτο χαλίφη της δυναστείας των Almohad, Abd al-Mu'min, ως βάση για τις αποστολές του στην Ισπανία. Ο Abu Yusuf Ya'qub al-Mansur έδωσε στην πόλη το όνομα Ribāṭ al-Fatḥ, έκτισε το τείχος της πόλεως και ξεκίνησε την κατασκευή ενός τεράστιου τζαμιού. Αυτό που απομένει από το τζαμί είναι ένας εγκαταλελειμμένος μιναρές που ονομάζεται Πύργος Χασάν .

Πριν την ανεξαρτησία του Μαρόκου το 1956, το Ραμπάτ ήταν η πρωτεύουσα του γαλλομαροκινού προτεκτοράτου.

Το Ραμπάτ φιλοξενεί το βασιλικό παλάτι του βασιλιά Μοχάμετ ΣΤ΄ του Μαρόκου και το μαυσωλείο των αρχαίων βασιλιάδων. 

Το Ραμπάτ εγγράφηκε στον Κατάλογο Παγκόσμιας Κληρονομιάς της UNESCO το 2012 για ιστορικούς και πολιτιστικούς λόγους. 

Η πόλη εξυπηρετείται από το αεροδρόμιο Rabat-Salé και δύο σιδηροδρομικούς σταθμούς. Η γραμμή του τραμ ολοκληρώθηκε το 2011.

## Κλίμα
Το Ραμπάτ απολαμβάνει ένα μεσογειακό κλίμα (Csa) με ζεστά έως πολύ ζεστά ξηρά καλοκαίρια και ήπιους, υγρούς χειμώνες. Βρίσκεται κατά μήκος του Ατλαντικού Ωκεανού, και έχει ήπιο και εύκρατο κλίμα, που αλλάζει από δροσερές μέρες τον χειμώνα σε ζεστές μέρες το καλοκαίρι. Οι νύχτες είναι πάντα δροσερές (ή κρύες τον χειμώνα, μερικές φορές μπορεί να πέσει η θερμοκρασία κάτω από τους 0&nbsp;°C (32&nbsp;°F)), και κατά τη διάρκεια της ημέρας συνήθως να αυξάνονται κατά περίπου 7-8&nbsp;°C (13-14&nbsp;°F).

Οι χειμερινές υψηλές θερμοκρασίες συνήθως φτάνουν στους 17,2&nbsp;°C (63,0&nbsp;°F) τον Δεκέμβριο-Φεβρουάριο. Οι καλοκαιρινές υψηλές θερμοκρασίες της ημέρας κυμαίνονται συνήθως γύρω στους 25&nbsp;°C (77,0&nbsp;°F), αλλά μερικές φορές μπορεί να υπερβούν τους 30&nbsp;°C (86,0&nbsp;°F), ειδικά κατά τη διάρκεια του καύσωνα. Οι καλοκαιρινές νύχτες είναι γενικά ευχάριστες και δροσερές, κυμαίνονται μεταξύ 11&nbsp;°C (51,8&nbsp;°F) και 19&nbsp;°C (66,2&nbsp;°F) και σπάνια υπερβαίνουν τους 20&nbsp;°C (68,0&nbsp;°F).

Το Ραμπάτ ανήκει στην υπουγρή βιοκλιματική ζώνη με μέση ετήσια βροχόπτωση 560&nbsp;mm (22 ίντσες).

## Αδελφοποιημένες πόλεις
* Κάιρο, Αίγυπτος
* Τύνιδα, Τυνησία
* Αθήνα, Ελλάδα
* Κωνσταντινούπολη, Τουρκία
* Μαδρίτη, Ισπανία
* Χονολουλού, Ηνωμένες Πολιτείες Αμερικής, από το 2006
* Παρίσι, Γαλλία
* Λυών, Γαλλία, από το 2003
* Βηθλεέμ. 

## Εξωτερικοί σύνδεσμοι

* Rabat: Ιστορία 
* Τουριστική πύλη 
* Lexicorient  
* 

## Δείτε επίσης
*Εθνική Βιβλιοθήκη του Βασιλείου του Μαρόκου

## Παραπομπές


Κατηγορία:Πόλεις του Μαρόκου
Κατηγορία:Πρωτεύουσες της Αφρικής
Λέην Π. Χιούστον

Ο **Λέην Π. Χιούστον** (γενν. 24 Δεκεμβρίου 1951) είναι σύγχρονος Αμερικανός μαθηματικός που κατέχει έδρα καθηγητή στο Imperial College του Λονδίνου. Γεννήθηκε στο Κόρπους Κρίστι και μεγάλωσε στο Ντάλλας του Τέξας.  Είναι γιος του Εδουάρδου Γουάλας Χιούστον και της Τζοάν Λορέην Πάλμερ Χιούστον. Είναι κάτοχος διδακτορικού διπλώματος στα μαθηματικά από το Πανεπιστήμιο της Οξφόρδης όπου υπήρξε υπότροφος των *Rhodes Scholarship*. Μετά την ολοκλήρωση των σπουδών του εργάστηκε ως βοηθός ερευνητής στο Κολλέγιο Γουόλφσον στο Πανεπιστήμιο της Οξφόρδης και στη συνέχεια ως λέκτορας στα Εφαρμοσμένα Μαθηματικά στο Κολλέγιο Λίνκολν επίσης του Πανεπιστημίου της Οξφόρδης. Αργότερα συνέχισε την καριέρα του στο χώρο των χρηματοοικονομικών μαθηματικών, όπου και εργάστηκε στο τομέα της διαχείρισης ρίσκου, ειδικότερα στα παράγωγα επιτοκίων έχει δημοσιεύσει δεκάδες άρθρα. Παράλληλα τα ερευνητικά του ενδιαφέροντα καλύπτουν επιστημονικούς κλάδους όπως: Θεωρία της Σχετικότητας, Κοσμολογία και Κβαντική Μηχανική.

## Εργογραφία
*Twistors and particles (1979) Springer-Verlag
*An introduction to general relativity (με τον K.P. Tod, 1990) Cambridge University Press
*Vasicek and beyond: approaches to building and applying interest rate models (1996) Risk Publications.
*The new interest rate models (2000) Risk Publications. 
*Dam rain and cumulative gain (με τους D.C. Brody και A. Macrina, 2008) Proc. Roy. Soc. A, 2008, Vol: 464, Pages: 1801–1822. 
*Information-based asset pricing (με τους D.C. Brody και A. Macrina, 2008) Int. J. Theo. App. Finance, 2008, Vol: 11, Pages: 107–142, ISSN 0219-0249

## Παραπομπές


Κατηγορία:Αμερικανοί μαθηματικοί
Κατηγορία:Αμερικανοί πανεπιστημιακοί
Κατηγορία:Μαθηματικοί του 20ού αιώνα
Κατηγορία:Μαθηματικοί του 21ου αιώνα
Αλτέα

Η **Αλτέα** (, ) είναι πόλη και δήμος η οποία βρίσκεται στο νομό της Αλικάντε στην Ισπανία, στα βόρεια του Αλικάντε στο τμήμα της μεσογειακής ακτογραμμής που είναι γνωστό ως Κόστα Μπλάνκα.

Σήμερα, η οικονομία της Αλτέα βασίζεται στον τουρισμό, η οποία άρχισε να ανθεί στη διάρκεια της δεκαετίας του 1950 λόγω του καλού καιρού της, των παραλιών και των λαβυρινθωδών δρόμων με τα ασπρισμένα με ασβέστη σπίτια τα οποία χαρακτηρίζουν την πόλη. Η Αλτέα είναι προστατευμένη στα βόρεια από τα υψώματα της Σέρα ντε Μπέρνια, δημιουργώντας ένα ιδιαίτερα ήπιο μικροκλίμα. Η παραθαλάσσια εσπλανάδα της είναι κατάφυτη με φοίνικες.

## Ιστορία
Στους παράκτιους ιβηρικούς οικισμούς που βρίσκονταν στις εκβολές του ποταμού Αλγάρ στον ευρύτερο κόλπο της Αλτέα, ήρθε αργότερα να προστεθεί μια ελληνική εμπορική αποικία, η οποία ονομαζόταν *Αλθαία*. Οι Έλληνες οικιστές της έδωσαν το όνομα αυτό προς τιμήν της Αιτωλής Αλθαίας, συζύγου του βασιλιά της Καλυδώνας (στην Αιτωλία) Οινέως και μητέρας του ήρωα Μελεάγρου. Η πόλη κατελήφθη από τον Αννίβα το 220 π.Χ. και στη συνέχεια περιήλθε στους Ρωμαίους, Βυζαντινούς, Βησιγότθους, Άραβες. Στη διάρκεια της κυριαρχίας των Μαυριτανών η περιοχή των περιχώρων της Αλτεά υπαγόταν στο Ταϊφά της Ντένια έως ότου ανακαταληφθεί από τους Χριστιανούς το 1244 υπό τον Ιάκωβο Α΄ της Αραγωνίας. Η πόλη σύντομα οχυρώθηκε, ενώ τείχη ανεγέρθηκαν περιμετρικά για να προστατέψουν το τμήμα που σήμερα είναι γνωστό ως η «παλιά πόλη» από τους εισβολείς.

## Κυριότερα Αξιοθέατα
Αυτός ο λαβύρινθος λιθόστρωτων και στραβών δρόμων με θέα τον κόλπο είναι ένα από τα ομορφότερα αξιοθέατα της πόλης. Άλλα αξιοθέατα περιλαμβάνουν την εκκλησία της *La Mare de Déu del Consol* ("Παναγία του Σολάς"), εύκολα διακριτή από τους γραφικούς μπλε και άσπρους τρούλους της, οι οποίοι είναι στρωμένοι με εφυαλωμένα κεραμικά. Υπάρχει πληθώρα γραφικών εστιατορίων πλησίον της εκκλησίας, με ορισμένα εξ αυτών, μάλιστα, να έχουν θέα στη Μεσόγειο. Σημειώστε, ωστόσο, ότι θα πρέπει να παρκάρετε αρκετά μακριά της περιοχής της εκκλησίας, καθώς η γειτονεύουσα περιοχή είναι είτε απαγορευμένης πρόσβασης για τα οχήματα είτε οι δρόμοι είναι τόσο στενοί και ανηφορικοί (ή έχουν σκαλοπάτια) που καθιστούν την πρόσβαση των οχημάτων αδύνατη. 



File:Calle_típica_Altea_Alicante.JPG|Δρόμος στην Αλτέα τη νύχτα
File:Altea3.jpg|*La Mare de Déu del Consol*



## Εκπαίδευση
Η Αλτέα στεγάζει ένα τμήμα του Πανεπιστημίου Μιγκέλ Ερνέντεθ.

## Αδελφοποιημένες Πόλεις
Η Αλτέα είναι ιδρυτικό μέλος της *[[Douzelage]]*, μιας μοναδικής στο είδος της ένωσης αδελφοποίησης πόλεων αποτελούμενη από 24 πόλεις κατά μήκος της Ευρωπαϊκής Ένωσης. Αυτή η ενεργή μορφή αδελφοποίησης πόλεων ξεκίνησε το 1991, ενώ διοργανώνεται σειρά εκδηλώσεων στα πλαίσια αυτής, όπως μία αγορά πώλησης προϊόντων από την καθεμία χώρα και διάφορα φεστιβάλ. Συζητήσεις για την αποδοχή ως μέλη βρίσκονται, επίσης, σε εξέλιξη για την αποδοχή τριών επιπλέον πόλεων (Αγρός από την Κύπρο, Σκόφια Λόκα από τη Σλοβενία και Τρυάβνα από τη Βουλγαρία).

## Παραπομπές


## Εξωτερικοί σύνδεσμοι
* 
*  

Κατηγορία:Πόλεις της Ισπανίας
Άσιος

Ο **Άσιος ο Σάμιος** (αρχ.ελλ  ) ήταν Έλληνας ελεγειακός ποιητής των αρχαίων χρόνων από τη νήσο Σάμο. Έζησε γύρω στο 700 π.Χ. και, ενδεικτικά, για τον Αθηναίο το Ναυκράτιο - ο οποίος άκμασε στις αρχές του 3ου αιώνα - αποτελούσε "εκείνον τον αρχαίο ποιητή". Μοναδική του πλήρης ελεγεία, ανάμεσα σε άλλα σπαράγματα, αποτελεί η σωζώμενη στο έργο του τελευταίου, *Δειπνοσοφισταί*. Αυτή αφορά κάποιον απρόσκλητο επισκέπτη σε συμπόσιο, όπως αποδίδεται η αρχαιοελληνική λέξη *κνισοκόλαξ*. Άλλες αναφορές σε αυτόν βρίσκουμε στον Στράβωνα, τον Παυσανία και τον ψευδο-Απολλώδορο. Η ποίησή του αφορούσε, σύμφωνα με τα ελάχιστα σωζώμενα δείγματα, γενεαλογικά θέματα και τις συνήθειες των συμπολιτών του. Το όνομα του πατέρα του ήταν Αμφιπτόλεμος.

## Παραπομπές


Κατηγορία:Αρχαίοι Έλληνες ελεγειακοί ποιητές
Κατηγορία:Αρχαίοι Σάμιοι
ΦΚ Κολωνία

Η **ΦΚ Κολωνία** (γερμανικά: *1. FC Köln*) είναι μια ποδοσφαιρική ομάδα της Γερμανίας με έδρα την Κολωνία και ιδρύθηκε στις 13 Φεβρουαρίου 1948 από τη συγχώνευση των τοπικών συλλόγων *Kölner BC 01* και *SpVgg Sülz 07*. Παρ' ότι ιδρύθηκε ως αμιγώς ποδοσφαιρικό σωματείο, στην πορεία ανέπτυξε και άλλα τμήματα όπως χάντμπολ και πινγκ-πονγκ.

## Οι τίτλοι
Η ΦΚ Κολωνία έχει κατακτήσει 3 φορές το Πρωτάθλημα ποδοσφαίρου Γερμανίας και 4 φορές το Κύπελλο Γερμανίας. Το 1986 έφτασε μέχρι τον (τότε διπλό) τελικό του Κυπέλλου ΟΥΕΦΑ, αλλά απώλεσε το τρόπαιο από τη Ρεάλ Μαδρίτης, χάνοντας στη Μαδρίτη με 5-1 και επικρατώντας με 2-0 στη ρεβάνς, που διεξήχθη στο Ολυμπιακό Στάδιο του Βερολίνου λόγω τιμωρίας της έδρας της.Στον πάγκο της ομάδας διακρίθηκαν ιδιαίτερα οι Ζλάτκο Τσαϊκόφσκι,Χάνες Βαϊσβάιλερ (νταμπλ το 1978),Ρίνους Μίχελς και Κρίστοφ Ντάουμ. 

**[[Μπούντεσλιγκα]]**
* 1962, 1964, 1978

**[[2. Μπούντεσλιγκα]]**
* 2025

**[[Κύπελλο Γερμανίας]]**

* 1968 ΦΚ Κολωνία - Μπόχουμ: 4-1
* 1977 ΦΚ Κολωνία - Χέρτα Βερολίνου: 1-0
* 1978 ΦΚ Κολωνία - Φορτούνα Ντίσελντορφ: 2-0
* 1983 ΦΚ Κολωνία - Φορτούνα Κολωνίας: 1-0

## Αξιοσημείωτοι ποδοσφαιριστές
Μεγάλοι ποδοσφαιριστές έχουν φορέσει τη φανέλα της, όπως οι: Χανς Σέφερ, Μπερντ Κούλμαν, Χάνες Λερ, Καρλ-Χάιντς Σνέλινγκερ, Βόλφγκανγκ Όβερατ, Χάιντς Φλόε, Ντίτερ Μίλερ, Χέρμπερτ Τσίμερμαν, Κλάους Φίσερ, Μπερντ Σούστερ, Τόνι Γούντκοκ, Χάραλντ (Τόνι) Σούμαχερ, Τόνι Πόλστερ, αδελφοί Κλάους και Τόμας Άλοφς, Πιέρ Λιτμπάρσκι, Τόμας Χέσλερ, Μπόντο Ίλγκνερ, Λούκας Ποντόλσκι, Μόρτεν Όλσεν, Χένρικ Άντερσεν, Ράινερ Μπόνοφ, Στέφαν Ένγκελς, Πάουλ Στάινερ, Γιούργκεν Κόλερ, Χέρμπερτ Νόιμαν.

## Παραπομπές


## Εξωτερικοί σύνδεσμοι

* 

Κατηγορία:Ιδρύσεις αθλητικών συλλόγων το 1948
Κατηγορία:Ιδρύσεις ποδοσφαιρικών ομάδων το 1948
Κόλπος (γεωγραφία)

[300px|thumb|right|Ο κόλπος του [Σαν Σεμπαστιάν στην Ισπανία]]
Ως γεωγραφικός όρος **κόλπος** ή **κόλπωση** ονομάζεται οποιαδήποτε εσοχή ή διείσδυση της θάλασσας στην ξηρά, ανεξάρτητα της μορφολογίας της ακτής, της οποίας αντίστροφα και λαμβάνει το σχήμα.

## Μέρη του κόλπου
Κύρια μέρη ενός κόλπου είναι τα ακόλουθα επτά: 
# τα **άκρα** αυτού, δηλαδή τα ακρωτήρια ανάμεσα των οποίων σχηματίζεται,
# το **στόμα (του κόλπου)**, η νοητή ευθεία που ενώνει τα δύο άκρα του,
# οι **πλευρές** του,
# ο **μυχός** του, το εσώτερο σημείο είσδυσης της θάλασσας στη ξηρά,
# το **εύρος** του, που μετριέται πάντα σε μίλια, συνηθέστερα λαμβάνεται το μέσο εύρος του, 
# το **μήκος είσδυσης**, που μετριέται ομοίως, πάντα σε μίλια, από το στόμα μέχρι τον μυχό του και
# το **βάθος** του, που μετριέται σε μέτρα ή οργιές, συνηθέστερα λαμβάνεται το μέσο βάθος του. 

* Τα τέσσερα πρώτα μέρη προσδιορίζονται από τον προσανατολισμό τους, (βόρεια, ανατολικά κ.λπ) ή κατά τον παρατηρητή (εισερχόμενο ή εξερχόμενο). Τα δε επόμενα τρία με το μέγεθός τους στις μονάδες μέτρησής τους.

## Βασική διάκριση
Βασική διάκριση των κόλπων γίνεται από το μέγεθός τους, βάσει του οποίου και είναι:
# ο Μέγας κόλπος, π.χ. Κόλπος του Μεξικού, Κόλπος της Βεγγάλης,
# ο Κόλπος, π.χ. Περσικός κόλπος, Κόλπος του Άντεν, Σαρωνικός κόλπος
# ο Μικρός κόλπος ή ελάσσων κόλπος, και
# ο κολπίζων όρμος
Για υποδεέστερη διάκριση δείτε όρμος

## Άλλες διακρίσεις
Επιμέρους διακρίσεις γίνονται ανάλογα της ηπείρου ή του γεωγραφικού χώρου που βρίσκονται, π.χ. Ευρώπης, Ατλαντικού, Μεσογείου κ.λπ., ή κάποιας τοπογραφικής σχέσης μεταξύ δύο ή περισσοτέρων εξ αυτών, όπως και οι όρμοι π.χ. αμφίγειοι, ή κάποιας ακόμη ιδιαίτερης μορφολογίας της ακτής τους που ενδεχόμενα να παρουσιάζουν, π.χ. Γαλικιανή ακτή, Φιόρδ, κ.λπ.

Κατηγορία:Ναυτική γεωγραφία
Κατηγορία:Διεθνές Δίκαιο Θαλάσσης
Κατηγορία:Ακτοπλοΐα
Δίας LXI

Ο **Δίας LXI** είναι ένας ανώμαλος φυσικός δορυφόρος του πλανήτη Δία. Ανακαλύφθηκε από μια ομάδα αστρονόμων με επικεφαλής τον Μπρετ Γκλάντμαν, το 2003. Η αρχική προσωρινή ονομασία που του είχε δοθεί ήταν **S/2003 J 19**.
  
Ο Δίας LXI έχει διάμετρο περίπου 2 χιλιόμετρα και περιφέρεται γύρω από τον Δία σε μέση απόσταση 22.709.000 χιλιομέτρων σε 699, 125 ημέρες, με κλίση 165° προς την Εκλειπτική (164° προς τον ισημερινό του Δία) σε μια οπισθοδρομική τροχιά και με εκκεντρότητα 0,1961.

Ανήκει στην τροχιακή Ομάδα της Κάρμης η οποία αποτελείται από ακανόνιστους δορυφόρους που περιφέρονται γύρω από τον Δία ανάμεσα στα 23 με 24 γιγάμετρα και με κλίσεις γύρω στις 165°. 

Ο Δίας LXI χάθηκε μετά την ανακάλυψή του το 2003, αλλά βρέθηκε έπειτα από εκτεταμένες παρατηρήσεις που έλαβαν χώρα το 2018 και πήρε αυτόν το χαρακτηρισμό το ίδιο έτος. Ο χαρακτηρισμός Δίας LXI σημαίνει πως αυτός είναι ο 61ος επιβεβαιομένος δορυφόρος του Δία. Ο δορφόρος ακόμα δεν έχει λάβει επίσημη ονομασία.

## Παραπομπές


## Εξωτερικοί σύνδεσμοι
* Οι δορυφόροι του Δία από τον Σκοτ Σέπαρντ 

Κατηγορία:Φυσικοί δορυφόροι Δία
Ισότοπα του χλωρίου

Το χλώριο (Cl) έχει ισότοπα με μοριακές μάζες από 32 g/mol έως 40 g/mol. Υπάρχουν δύο σταθερά ισότοπα το 35Cl (με συμμετοχή στο φυσικό στοιχείο 75.77 %) και το 37Cl (με 24.23 %), τα οποία βρίσκονται σε σχέση μεταξύ τους περίπου 3:1. Έτσι, το χλώριο έχει σχετική ατομική μάζα 35.5.
## Το ισότοπο χλώριο-36, <sup>36</sup>Cl
Ίχνη του ραδιοϊσοτόπου 36Cl υπάρχουν στο περιβάλλον, σε αναλογία περίπου 7x10-13 προς 1 με τα σταθερά ισότοπα. Το 36Cl παράγεται στην ατμόσφαιρα από τη διάσπαση του 36Ar από αλληλεπιδράσεις με πρωτόνια κοσμικών ακτίνων. Όσον αφορά το υπέδαφος, το 36Cl παράγεται κυρίως ως αποτέλεσμα της αρπαγής νετρονίων από το 35Cl ή αρπαγής μιονίων από το 40Ca. 
Το 36Cl διασπάται σε 36S και 36Ar, με συνολικό χρόνο ημιζωής 308.000 χρόνια. Ο χρόνος ημιζωής του ισοτόπου το καθιστά κατάλληλο για γεωλογική χρονολόγηση της τάξης των 60.000 έως 1 εκατομμύριο χρόνια. 
Μεγάλες ποσότητες 36Cl παράχθηκαν από ακτινοβόληση του θαλασσινού νερού κατά τη διάρκεια δοκιμών πυρηνικών όπλων μεταξύ 1952 και 1958. Ο χρόνος παραμονής του 36Cl στην ατμόσφαιρα είναι περίπου 1 εβδομάδα. 

### Σημειώσεις
* Οι τιμές που σημειώνονται με # δεν είναι απόλυτα τεκμηριωμένες από πειραματικά δεδομένα, αλλά προέρχονται, τουλάχιστον εν μέρει, από θεωρητικά μοντέλα. Αμφίβολες τιμές spin είναι κλεισμένες σε παρενθέσεις.
* Οι αβεβαιότητες δίνονται επίσης σε παρενθέσεις, αφορώντας στα τελευταία ψηφία. Οι τιμές της αβεβαιότητας αναφέρονται στην φυσική διαφοροποίηση, εκτός από την ισοτοπική σύνθεση και την χαρακτηρισμένη ως πρότυπη ατομική μάζα από την IUPAC, που αυξάνουν τις αβεβαιότητες.
* Οι συντομογραφίες χρόνων ημιζωής (t1/2) σημαίνουν : a = χρόνια, d = μέρες, min = λεπτά, s = δευτερόλεπτα, 1 ms = 10-3 s,  1 μs = 10-6 s, 1 ns = 10-9 s. 
* Ο εκθέτης *m* (ή *m2*, κλπ.), αναφέρεται σε πυρηνικό ισομερές του συγκεκριμένου ισοτόπου.

χλωριο
Κατηγορία:Χλώριο
Αλοφατζήδες

Οι λεγόμενοι **αλοφατζήδες** (τουρκικά: ulufedji), στην ελληνική απόδοση, ήταν Τούρκοι στρατιώτες μισθοφόροι της Οθωμανικής Αυτοκρατορίας.

Όπως εξιστορεί ο Λαόνικος Χαλκοκονδύλης κατά τη σειρά στρατιωτικής τάξης των τουρκικών ορδών των αλοφατζήδων προηγούνταν το σώμα των Καρίπηδων. Στη τουρκική γλώσσα οι αλοφατζήδες αποκαλούνταν "*Ουλουφετζί*", εκ του "*ουλουφέ*" που σημαίνει σιτηρέσιο.

Κατηγορία:Στρατιωτικοί σχηματισμοί της Οθωμανικής Αυτοκρατορίας
Κατηγορία:Μισθοφορικοί σχηματισμοί
Βιλνέβ

**Βιλνέβ** (Villeneuve) στα γαλλικά σημαίνει "νέα κωμόπολη". Ως επώνυμο, μπορεί να αφορά, μεταξύ άλλων, τους παρακάτω:

* Πιέρ - Σαρλς Βιλνέβ: Γάλλος ναύαρχος κατά τους Ναπολεόντειους Πολέμους, επικεφαλής των Γάλλων στη Ναυμαχία του Τραφάλγκαρ.
* Ζερόμ Πετιόν ντε Βιλνέβ: Γάλλος πολιτικός και συγγραφέας του 18ου αιώνα.
* Ζιλ Βιλνέβ: Καναδός οδηγός της Φόρμουλα 1, σκοτώθηκε κατά την διάρκεια των δοκιμών στο γκραν πρι Βελγίου το 1982.
* Ζακ Βιλνέβ: Γιος του προηγούμενου, παγκόσμιος πρωταθλητής στη Φόρμουλα 1 το 1997 και στα Indycars το 1995.
* Ζακ Βιλνέβ (μεγαλύτερος): Αδελφός του Ζιλ Βιλνέβ, πρώην οδηγός της Φόρμουλα 1 και παγκόσμιος πρωταθλητής αγώνων snowmobile.
* Ντενί Βιλνέβ: Καναδός σκηνοθέτης
 
Επίσης με την λέξη Villeneuve ξεκινούν τα ονόματα αρκετών μικρών πόλεων στη Γαλλία.

Κατηγορία:Επώνυμα